**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆԻ**

 **ՈՐՈՇՈՒՄ**

**« » հոկտեմբեր 2025 թվականի N-**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍԱՀՄԱՆԱԴՐԱԿԱՆ ԴԱՏԱՐԱՆ ԴԻՄՈՒՄ ՆԵՐԿԱՅԱՑՆԵԼՈՒ ՄԱՍԻՆ**

 Ղեկավարվելով «Տեղական ինքնակառավարման մասին» օրենքի 18–րդ հոդվածի 1-ին մասի 42-րդ կետով, հիմք ընդունելով՝ Հայաստանի Հանրապետության Սահմանադրության 168-րդ հոդվածի 1-ին մասը, 169-րդ հոդվածի 1-ին մասի 7-րդ կետը, Հայաստանի Հանրապետության սահմանադրական օրենք «Սահմանադրական Դատարանի մասին» օրենքի 23-րդ հոդվածի 1-ին մասը, «Տեղական ինքնակառավարման մասին» Հայաստանի Հանրապետության օրենքի 86-րդ հոդվածի 1-ին մասի 1-ին կետի «բ»,«գ» և «դ» ենթակետերը, ինչպես նաև՝ «Հայաստանի Հանրապետության 2024 թվականի պետական բյուջեյի մասին» Հայաստանի Հանրապետության օրենքի 7-րդ հոդվածի 5-րդ մասը ևՀայաստանի Հանրապետության Շիրակի մարզի Գյումրու համայնքապետարանի աշխատակազմի ֆինանսատնտեսագիտական բաժնի կողմից ներկայացված զեկուցագիրը՝ **Հայաստանի Հանրապետության Շիրակի մարզի Գյումրի համայնքի ավագանին որոշում է.**

1. Հայաստանի Հանրապետության Սահմանադրական Դատարան ներկայացնել Դիմում՝ Հայաստանի Հանրապետության 2024 թվականի «Պետական բյուջեյի մասին» Հայաստանի Հանրապետության օրենքի 7-րդ հոդվածի 5-րդ կետի սահմանադրությանը համապատասխանության հարցը որոշելու պահանջով։
2. Հանձնարարել Գյումրու համայնքապետարանի աշխատակազմի ֆինանսատնտեսագիտական բաժնին սույն որոշման հետագա ընթացքը լուծելու համար հայտարարել մրցույթ՝ օրենքով սահմանված կարգով փաստաբանական ծառայություններից օգտվելու համար, հայտարարված մրցույթում առավելագույն շեմը նշել 6 000 000 (վեց միլիոն) Հայաստանի Հանրապետության դրամ։
3. Հանձնարարել Հայաստանի Հանրապետության Շիրակի մարզի Գյումրու համայնքապետարանի աշխատակազմի իրավաբանական բաժնին՝ մինչև 2025 թվականի նոյեմբերի 01-ը ապահովել սույն որոշման կատարումը։
4. Լիազորել Գյումրու համայնքապետարանի աշխատակազմի իրավաբանական բաժնի պետի ժամանակավոր պաշտոնակատար՝ Հրաչիկ Շիրակի Վարդանյանին, որ նա հանդես գա Հայաստանի Հանրապետության Սահմանադրական դատարանում, որպես Գյումրի համայնքի ավագանու լիազորված ներկայացուցիչ, կատարի բոլոր այն գործողությունները որոնք կապված են սույն հանձնարարագրի հետ։
5. Հանձնարարել Գյումրու համայնքապետարանի աշխատակազմի ֆինանսատնտեսագիտական բաժնին «Պետական տուրքի մասին» օրենքով սահմանված կարգով և չափով Սահմանադրական դատարան դիմելու, ինչպես նաև Սահմանադրական դատարանի կողմից տրվող փաստաթղթերի պատճեններ (կրկնօրինակներ) տալու համար պետական տուրքը վճարելու համար։
6. Սույն որոշումն ուժի մեջ է մտնում հրապարակման օրվան հաջորդող օրվանից։

**Ա․ ԱՌԱՔԵԼՅԱՆ**

**Կ․ ՄԱԼԽԱՍՅԱՆ**

**Դ․ ՄԱՆՎԵԼՅԱՆ**

**Հ․ ՎԱՐԴԱՆՅԱՆ**

Կատարող ՝ իրավաբանական բաժնի պետի

Ժամանակավոր պաշտոնակատար՝ Հ․ Վարդանյան

Ք․ Գյումրի, 2025 թ․

**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍԱՀՄԱՆԱԴՐԱԿԱՆ ԴԱՏԱՐԱՆ ԴԻՄՈՒՄ ՆԵՐԿԱՅԱՑՆԵԼՈՒ ՄԱՍԻՆ ՈՐՈՇՄԱՆ ՆԱԽԱԳԾԻ**

 Հայաստանի Հանրապետության Սահմանադրության 168-րդ հոդվածի 1-ին և 4-րդ կետերի համաձայն՝ Սահմանադրական դատարանը Սահմանադրական դատարանի մասին օրենքով սահմանված կարգով՝

1) որոշում է օրենքների, Ազգային ժողովի որոշումների, Հանրապետության նախագահի հրամանագրերի և կարգադրությունների, Կառավարության և վարչապետի որոշումների, ենթաօրենսդրական նորմատիվ իրավական ակտերի համապատասխանությունը Սահմանադրությանը.

4) լուծում է սահմանադրական մարմինների միջև նրանց սահմանադրական լիազորությունների առնչությամբ առաջացող վեճերը.

Հայաստանի Հանրապետության Սահմանադրության 169-րդ հոդվածի 1-ին մասի 7-րդ կետի համաձայն՝ տեղական ինքնակառավարման մարմինները՝ Սահմանադրության 168-րդ հոդվածի 1-ին կետում թվարկված` իրենց սահմանադրական իրավունքները խախտող նորմատիվ իրավական ակտերի՝ Սահմանադրությանը համապատասխանության հարցով, ինչպես նաև Սահմանադրության 168-րդ հոդվածի 4-րդ կետով սահմանված դեպքերում.

Հայաստանի Հանրապետության Սահմանադրության 186-րդ հոդվածի համաձայն՝

1. Համայնքի պարտադիր խնդիրների լուծման նպատակով օրենքով սահմանվում են հարկային և ոչ հարկային այնպիսի աղբյուրներ, որոնք անհրաժեշտ են այդ խնդիրների իրականացումն ապահովելու համար։

2. Համայնքներին պետության կողմից պատվիրակված լիազորությունները ենթակա են պետական բյուջեից պարտադիր ֆինանսավորման։

3. Պետությունն իր հնարավորությունների շրջանակներում միջոցներ է հատկացնում համայնքների համաչափ զարգացումն ապահովելու համար:

Հայաստանի Հանրապետության Սահմանադրական դատարանի մասին Հայաստանի Հանրապետության Սահմանադրական օրենքի 23-րդ հոդվածի 1-ին մասի համաձայն՝ Սահմանադրությամբ և սույն օրենքով սահմանված կարգով Սահմանադրական դատարան կարող են դիմել Սահմանադրության 169-րդ հոդվածով նախատեսված մարմինները և անձինք:

«Տեղական ինքնակառավարման մասին» Հայաստանի Հանրապետության օրենքի 86-րդ հոդվածի 1-ին մասի 1-ին կետի «բ»,«գ» և «դ» ենթակետերի համաձայն՝

 Համայնքի բյուջեն ձևավորվում է համայնքների բյուջեներին օրենքով և իրավական այլ ակտերով ամրագրվող մուտքերից, այդ թվում`

1) հարկային եկամուտներ`

բ. եկամտային հարկից մասհանումներ,

գ. շահութահարկից մասհանումներ,

դ. բնապահպանական վճարներից և ռոյալթիներից մասհանումներ,

Եկամտային հարկի, շահութահարկի և բնապահպանական վճարների գումարներից համայնքների բյուջեներ կատարվող մասհանումների տոկոսաչափերը սահմանվում են յուրաքանչյուր տարվա պետական բյուջեի մասին օրենքով.

«Տեղական ինքնակառավարման մասին» օրենքի 18–րդ հոդվածի 1-ին մասի 42-րդ կետի համաձայն՝ իրականացնում է Հայաստանի Հանրապետության Սահմանադրությամբ և օրենքով սահմանված այլ լիազորություններ:

2023 թվականի դեկտեմբերի 07-ին ընդունված՝ «Հայաստանի Հանրապետության 2024 թվականի պետական բյուջեյի մասին» Հայաստանի Հանրապետության օրենքի 7-րդ հոդվածի 5-րդ մասի համաձայն՝ համայնքների բյուջեներին «Տեղական ինքնակառավարման մասին» օրենքի 86-րդ հոդվածով և «Երևան քաղաքում տեղական ինքնակառավարման մասին» օրենքի 73-րդ հոդվածով եկամտային հարկից և շահութահարկից նախատեսված մասհանումները 2024 թվականի բյուջետային տարում Հայաստանի Հանրապետության պետական բյուջեից չեն կատարվում.

Հիմք ընդունելով վերոգրյալը, հաշվի առնելով նաև այն կարևորագույն հանգամանքը, որ Հայաստանի Հանրապետության Շիրակի մարզի Գյումրի համայնքում բարձր ցուցանիշ է կազմում բնակչության աղքատության մակարդակը, ինչպես նաև՝ Գյումրի քաղաքում դեռևս լուծված չէ երկրաշարժի հետևանքով բնակարան կորցրած ընտանիքների բնակարանների հարցը, ինչպես նաև՝ Գյումրիում գործազրկության մակարդակը շատ բարձր է, ուստի անհրաժեշտություն է առաջացել դիմել Հայաստանի Հանրապետության Սահմանադրական դատարան։

Վերոգրյալով հիմնավորվում է, որ «Պետական բյուջեի մասին» օրենքի 7-րդ հոդվածի 5-րդ կետը ընդունվել է Հայաստանի Հանրապետության Սահմանադրության և մի շարք օրենքների խախտմամբ, որի պատճառով խախտվել է նաև Գյումրի համայնքի շահերը՝ զրկելով Գյումրի համայնքին համայնքի պարտադիր և կամավոր խնդիրները լուծելու հնարավորությունից, որոնց լուծմամբ ապահովվում է համայնքի բնականոն կյանքի ընթացքը։ Ուստի, անհրաժեշտություն է առաջացել դիմել Հայաստանի Հանրապետության Սահմանադրական դատարան։

Տեղական ինքնակառավարման իրավական երաշխիքների շարքում առանձնակի կարևորվում է օրենսդրությամբ սահմանված տեղական ինքնակառավարման մարմինների իրավունքների պաշտպանությունը, ինչպես նաև՝ դրանց խախտումների կանխարգելմանը նպատակաուղղված իրավական միջոցների համակարգը։ Այդ համակարգում առանձնակի տեղ ունի դատական պաշտպանության սահմանադրական իրավունքը։

Ամբողջացնելով վերոգրյալը, առաջարկում եմ սույն նախագիծը ընդունել՝ Գյումրու զարգացման, բարգավաճման և գյումրեցու շահերից ելնելով։

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍԱՀՄԱՆԱԴՐԱԿԱՆ ԴԱՏԱՐԱՆ ԴԻՄՈՒՄ ՆԵՐԿԱՅԱՑՆԵԼՈՒ» ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԳՅՈՒՄՐԻ ՀԱՄԱՅՆՔԻ 2025 ԹՎԱԿԱՆԻ ԲՅՈՒՋԵՈՒՄ ԾԱԽՍԵՐԻ ԵՒ ԵԿԱՄՈՒՏՆԵՐԻ ՓՈՓՈԽՈՒԹՅՈՒՆՆԵՐԻ ՄԱՍԻՆ**

 «Հայաստանի Հանրապետության Սահմանադրական դատարան դիմում ներկայացնելու» որոշման ընդունմամբ՝ Հայաստանի Հանրապետության Շիրակի մարզի Գյումրի համայնքի 2025 թվականի բյուջեում էական փոփոխություններ՝ ավելացումներ կամ նվազեցումներ չեն նախատեսվում։